UFO-Mail nr. 144 


Skandinavisk UFO Information 

Danmarks UFO Forening 



2. april 2012 


Et lille jubilæum 


I dag, den 2. april 2012, er det præcis 10 ar siden, at vores allerførste UFO-Mail blev udsendt. Det gratis nyhedsbrev 
har siden da fået stadigt flere modtagere og kunne i 2010 helt erstatte det trykte UFO-Nyt. 

Vi fejrer succesen med et helt særligt tilbud til alle, som modtager UFO-Mail. Vi er nemlig i færd med at rydde op på 
lageret hos vores ekspedition og vil gerne forære 7 af SUFOI's titler væk. Du kan nemt sikre dig et eksemplar af hver 
titel. Du skal blot printe bestillingslisten, udfylde den og sende den som alm. brev til SUFOI, Postboks 95, 6200 
Aabenraa. I brevet skal du vedlægge kr. 40 kr. i frimærker. Så sender vi straks de ønskede titler, men må naturligvis 
tage højde for, at enkelte titler kan være „udsolgt". Tilbuddet gælder, så længe lager haves. 


Bestillingskupon - Tilbud i UFO-Mail nr. 144 


Navn: 


Adresse: 


Email: 


Tlf.: 


Jeg har vedlagt kr. 40 i frimærker og ønsker følgende titler tilsendt (sæt kryds): 

UFO'ernes verden. Klassiske beretninger 
Jorden rundt. 4 hæfter på i alt 204 sider. 

[] 




Dansk UFO-litteratur 1950-1990. 2 hæfter 

o 



Dobbeltmåner. En analyse af sjældne 
atmosfæriske fænomener observeret i 
Danmark. 59 sider. 

[] 


UFOer: Hvad siger 
videnskaben 


UFOer: Hvad siger videnskaben? Pro et 
contra Condon-rapporten. 39 sider. 

[] 


UFO-bølger. UFO-bølger og luftskibs¬ 
bølgen over USA i forrige århundrede. 50 
sider. 

[] 


M1RAKEtMA.\X)lSN 
OKI GJSM.nu 



Mirakelmanden Uri Geller. Beretningen om 
et mediefænomen. 35 sider. 

[] 



Jagten på Exmoor-uhyret. 41 sider. 
[] 


Alle hæfter er i A5-format og illustrerede. 
Tilbuddet gælder, så længe lager haves, og kun 1 stk. af 
hver titel. 





































Da Belgien blev invaderet 

Af Kim Møller Hansen 

En ufofeber sætter ind 

Det begyndte så småt i weekenden den 25.-26. november 1989 da belgiske indbyggere blev skræmt af en lysende og 
roterende skive, som befandt sig på himlen over deres hjem. Fænomenet viste sig senere at være skabt af et laserlys¬ 
show på taget af et diskotek i Halen, der ligger i Limbourg-området. Diskotekets ejer havde forsøgt at tiltrække 
områdets unge ved at lade laserlys oplyse de lavthængende skyer. 

Trods det, at en lokal ufo-gruppe hurtigt identificerede fænomenet, blev lyset ved med at skabe undren helt frem til 
den 16. december, da det belgiske flyvevåben sendte to F-15 jagere på vingerne for at identificere lysene. Derefter 
havde de lokale politimyndigheder fået nok og forlangte, at diskoteksejeren fik slukket for laserlysshowet og dermed 
også for ufoerne - så længe det varede... 

Trekanterne dukker op 

Den 29. november 1989 havde to gendarmer fra byen Eupen, sydøst for Halen en usædvanlig oplevelse. Præcis kl. 
17.24 så de et underligt lys over en mark, mens de kørte i patruljevogn. De mente, at lyset fløj parallelt med vejen. De 
skyndte sig derfor at køre hen til et sted, hvor de ville holde lige under lysets rute. Da det uidentificerede lys fløj over 
gendarmerne, stoppede det, vendte og fløj bort i den modsatte retning. 

Mændene så „en fast masse med form som en trekant". På undersiden kunne de se et blændende skarpt lys i hvert 
hjørne. De fulgte efter det mærkelige fartøj, som fløj tilbage mod Eupen. Da de nåede Eupen, ringede de til den 
nærmeste lufthavn og en nærliggende militærbase. De fik at vide, at der hverken havde været civil eller militær 
flytrafik i området. 

Denne aften og nat så omkring 150 belgiere uidentificerede lys og objekter. Mange nævnte en fjern lyd, der mindede 
om en ventilatorlyd. 

Oplevelserne den 29. november blev indledningen til 16 måneder med utroligt mange ufo-oplevelser i Belgien. 

Historisk samarbejde 

Det belgiske flyvevåben fik i december 1989 så mange opringninger om ufoer, at det kontaktede SOBEPS, Belgiens 
største ufo-forening. SOBEPS er en forkortelse for „Société Beige d'Etude des Phénoménes Spatiaux". 

Flyvevåbnet mente, at SOBEPS var bedst til at tage sig af de mange henvendelser, og man indledte et usædvanligt 
samarbejde. Fx stillede flyvevåbnet to fly (en Hawker Siddeley Harrier og et Brittan Norman Islander 
rekognosceringsfly) til rådighed for SOBEPS i perioden 14.-17. april 1990. Flyene var klar til at gå på vingerne, når 
SOBEPS ønskede det. 

Dette kortvarige, historiske samarbejde fik kodenavnet »Operation Identifikation OVNI« (Operation UFO Identificering). 
Militærpersoner, ufologer og journalister ville i fællesskab rykke ud til steder, hvor folk oplevede ufoer. Desværre viste 
der sig ingen ufoer i disse dage. 

Ufoer på radar 

I juli 1990 blev der afholdt en meget interessant pressekonference i NATO's hovedkvarter i Bruxelles. Oberstløjtnant 
Wilfried de Brouwer fortalte journalisterne, at flere gendarmer og to piloter havde oplevet noget uforklarligt natten 
mellem den 30. og 31. marts 1990: 

Observationerne begyndte klokken 23.00 den 30. marts. En radarstation, som ligger i byen Glons, blev ringet op af en 
gendarm ved navn A. Renkin. Gendarmen kunne på den stjerneklare nattehimmel se tre lys i en trekantformation. De 
lyste kraftigere end stjernerne og planeterne og skiftede farve mellem rød, grøn og gul. Den ansvarlige officer på 
radarstationen ringede straks til gendarmeriet, som sendte en patrulje ud for at se på lysfænomenet. 

Ti minutter senere ringede Renkin igen til radarstationen i Glons: Nu var der dukket tre nye lys op, og de nærmede sig 
de tre første lys. Næsten samtidig kunne man på radaren i Glons se et uidentificeret radar-ekko. Det bevægede sig 
med en hastighed på 50 km/t. 

Præcis klokken 23.28 nåede patruljen frem til Renkin. Patruljens leder, kaptajn Pinson, og de øvrige gendarmer kunne 
se de samme lys, som Renkin havde fortalt om. De tre nye lys stod ved siden af den første trekantformation. Og efter 
nogle hurtige manøvrer var der nu to formationer på himlen. Ingen af gendarmerne kunne forklare, hvad de så på 
himlen. 

Nogle minutter senere kunne folkene på radarstationen i Glons og en flyveleder på en nærliggende flyveplads se et 
uidentificeret ekko på radarskærmene. Ekkoet kom fra det område, hvor gendarmerne stadig stod og kiggede på de 
blinkende nattelys. 

Klokken 00.05 den 31. marts besluttede flyveledelsen at sende to F-16 jagere op for at se nærmere på de mystiske lys. 
Den ene af piloterne skulle affotografere sin radarskærm med et videokamera, mens den anden ville forsøge at få øje 
på lysene og videofilme dem. 

Piloterne så desværre ingen ufoer i løbet af den time, hvor flyene var i luften. Til gengæld skete der spændende ting på 
flyenes radar: Videooptagelsen af radarskærmen på den ene F-16 jager blev nøje studeret, da flyene var landet. Flyets 
radar havde registreret ufoer 13 gange. En enkelt ufo havde virkelig haft fart på: Hastigheden blev øget fra 280 km/t til 
1.800 km/t i løbet af få sekunder! 

På pressekonferencen i Bruxelles uddelte oberstløjtnant Wilfried de Brouwer en rapport om hændelsen den 30.-31. 
marts. Han viste også videooptagelsen med radarbilleder fra F-16 jageren. Billederne med det meget hurtige radar¬ 
ekko imponerede journalisterne og satte spekulationerne i gang. Intet menneske kunne tåle en så hurtig acceleration. 
Radar-ekkoet kunne derfor ikke stamme fra et fly. Men hvad var så årsagen? 



Mange ufologer mener i dag, at der helt sikkert var rumskibe over Belgien den aften i 
marts. Mange gendarmer så objekterne fra jorden gennem to timer (fra kl. 23.00 til kl. 

01.00). Samtidig blev objekterne registreret af flyradar og af radar på jorden. Andre er 
mere skeptiske. De synes, at det er underligt, at ingen af piloterne i de to jagerfly så 
objekterne, selv om radaren registrerede dem. Piloterne havde i øvrigt heller ikke ladet 
sig forstyrre af de drilagtige radar-ekkoer. De fortsatte roligt deres „eftersøgning" og 
fløj ind i de områder, hvor radaren på jorden havde registreret uidentificerede radar¬ 
ekkoer. Mange mener derfor, at radar-ekkoerne skyldtes tekniske fejl og/eller 
„atmosfæriske forstyrrelser", der bl.a. kan opstå, når varm og kold luft mødes - 
såkaldte radar-engle. 

Ufo-entusiaster på nettet gør stadig et stort nummer ud af flyenes ufo-jagt og mener, at radar-ekkoerne er beviserne 
på, at Belgien denne nat fik besøg fra det ydre rum. Toneangivende, belgiske ufologer, heriblandt Wim van Utrecht , er 
dog ganske overbevist om, at de mystiske radar-ekkoer skyldtes de meteorologiske forhold kombineret med tekniske 
fejl i radaren, ligesom lysene, der blev observeret, før flyene blev sendt i luften, med sikkerhed var stjerner og 
planeter. 



Oberstløjtnant 

Brouwer. 


Wilfried 


Den ægte vare? 

Ufoerne over Belgien blev fotograferet adskillige gange. SOBEPS modtog mange billeder, som desværre kun viser et 
eller flere hvide lys. De kunne forklares som fly- og helikopterlys, stjerner og planeter, men ét foto skabte mystik og 
viste tilsyneladende den ægte vare: en sort trekant mod en mørkeblå baggrund, et hvidt lys i hvert hjørne og et fjerde, 
rødt lys i midten. Netop noget, som mange observ atører havde berettet om. 

Farvebilledet var taget i april 1990 af en 20-årig mand, „Patrick M.", 
fra landsbyen Petit-Rechain nær Liége. Billedet blev i den 
kommende tid undersøgt af mange fotoeksperter, som ikke kunne 
påvise nogen form for svindel. Selv om adskillige ufologer 
fremhævede, at det pågældende foto sagtens kunne genskabes ved 
at fremstille en model med små lysdioder i, hænge den op i snore og 
fotografere den i et mørkt rum, gjorde det ikke indtryk - heller ikke 
på de såkaldte eksperter. At billedet nemt kunne genskabes, var 
efter deres mening ikke et bevis på, at billedet var fup. 
Petit-Rechain-fotoet blev første gang offentliggjort i det franske 
tidsskrift Science et Nature (november 1990). Siden da er det 
gengivet i mange tv-dokumentarer, bøger og tidsskrifter over hele 
verden. Det er faktisk blevet et symbol på hele den belgiske ufo¬ 
bølge og et ikon for en ny type ufoer: De Flyvende Trekanter. 

Den 26. juli 2011 bristede illusionen, da Patrick Marechal i en tv-udsendelse på RTL fortalte, at han stod bag Petit- 
Rechain-billedet. En arbejdskammerat havde fremstillet trekanten af et stort stykke skumplast (60-80 cm på hver 
side). Trekanten var blevet forsynet med lamper, hvor den midterste blev malet rød, og det hele blev hængt op i snore. 
Patrick Marechal tog 10-12 billeder af modellen, men kun et enkelt foto nåede offentligheden. Marechal var foruden at 
være fotointeresseret også ufotroende. Inspirationen til modellen var kommet fra de mange beretninger, som 
tilsyneladende handlede om trekantede objekter. 

Patrick Marechals indrømmelse af svindelnummeret slår dog ikke 
konspirationstilhængere ud. De påstår, at Marechal er blevet tvunget til at 
komme med en falsk indrømmelse. Skumle kræfter, der vil skjule „sandheden" 
om ufoerne, skulle angiveligt stå bag! 

En dårlig sag 

I marts 1991 modtog SOBEPS mange ufo-rapporter. Derefter faldt antallet 
gradvist - ufo-bølgen var slut. I løbet af hele bølgen - fra november 1989 til 
marts 1991 - indsamlede SOBEPS omkring 2.000 øjenvidneberetninger. De fleste 
rapporter kunne let forklares som fly, helikoptere, laserlys, klare stjerner og 
planeter. Som det gælder for andre, lignende ufo-bølger valgte SOBEPS af 
ressourcemæssige årsager at koncentrere sig om efterforskningen af de mest 
interessante sager, knapt 450. De er dokumenteret i to bøger, som SOBEPS 
udgav i hhv. 1991 og 1994. 

Den belgiske ufo-bølges to vigtigste „beviser" for, at der virkelig foregik noget 

gådefuldt over Belgien i 1989-1991 er ifølge ufo-entusiasterne videooptagelsen af F-16 flyets radarskærm samt Petit- 
Rechain-fotoet. Rumskibstilhængerne må siges at have en dårlig sag. 



21 år efter Patrick Marechal 
fremstillede sit nu så berømte ufo¬ 
foto, gik han til bekendelse og 
indrømmede svindelnummeret. 















Fra SUFOI's Fotoafdeling 

v/Ole Henningsen 

3900 Godthåb, Grønland, 

14. oktober 2006 - opklaret! 

SUFOIs Fotoafdeling efterlyste i UFO-Mail nr. 143 gode bud fra læserne på, hvad der blev fotograferet den 14. oktober 
2006, kl. 20.20 fra et skib på Godthåbsfjorden i Grønland. 

http://www.sufoi.dk/ufo-nnails/um-2012/uml2-143.php 

Optagelserne var sket med et Minolta DiMAGE F300 digitalt kamera med 4 sekunders eksponeringstid. 

Fotografen fortalte i sin oprindelige henvendelse: 

„Pågældende dag var vi på weekendtur med min kones arbejde på sejltur på Godthåbsfjorden, og der er jo helt mørkt 
om aftenen, så der kan ikke have været reflektioner fra lys eller lign. 

Vi stod på et tidspunkt nogle stykker ude på dækket og snakkede, da der pludselig var et lys på himlen, som bevægede 
sig meget hurtigt langs med højre side af skibet. 

Hvor højt oppe det var, kunne jeg ikke skønne, det bevægede sig frem og tilbage langs med højre side af skibet, da det 
pludselig skiftede retning (90 grader) og bevægede sig over til skibets venstre side, hvor det så bevægede sig meget 
hurtigt frem og tilbage langs venstre side af skibet. 

Da det så havde bevæget sig sådan et stykke tid forsvandt det, det ligesom slukkede ligesom man slukker en lampe." 
Billederne har på forskellig vis ført en omtumlet tilværelse i SUFOI-regi. Af en eller anden årsag lå de i 2006 hos 
Fotoafdelingen i ret lille format, og uden at det kunne lokaliseres, hvor de kom fra (computernedbrud m.v.) Uden 
resultat forsøgtes en efterlysning i UFO-Mail allerede i 2006: http://www.sufoi.dk/ufo-mails/um-2006/um06-078.php 
Heldigvis fik vi så fat i de originale fotos igen ved fotografens fornyede henvendelse. Og den nyeste efterlysning gav 
oven i købet gevinst: Der blev fundet en forklaring! 



Til venstre ses et af de originale fotos med en lille lysaftegning næsten midt i billedet. 
Til højre ses samme foto, hvor SUFOI's Fotoafdeling har ændret på lysforholdene for om 
muligt at fremhæve ekstra detaljer i billedet. Herved ses, at der er adskillige andre svagere 
lysaftegninger at se. Bemærk at formen på lysaftegningerne er i overensstemmelse med 
hinanden. Ved at lysne billedet på denne måde fremtræder endvidere et nordlysfænomen 
ganske flot. Om det også har været synligt fra skibsdækket med det blotte øje er ikke oplyst af 
fotografen. 







Forstørrelsen af den store lysaftegning viser noget, der 
umiddelbart ligner forskelligtfarvede lys i en kantet kæde 
el.lign. og ser ret så ejendommelige ud. 
Det skal dog tages i betragtning, at billederne er taget med en 
eksponeringstid på 4 sekunder, hvilket fremgår af de 
elektroniske billeddata. Selv om „lysene" umiddelbart tager 
sig skarpe ud, har kameraet af helt naturlige årsager været 
bevæget inden for de 4 sekunder. 


Det er Arcturus! 

På foranledning af efterlysningen i UFO-Mail sendte Anton Norup Sørensen, der er videnskabelig medarbejder ved Niels 
Bohr Institutet's afdeling for Astrofysik og Planetforskning, en gif-animation af to af billederne samt et udsnit af et 
stjernekort, der viste et fuldstændigt sammenfald med stjernerne i nærheden af den stærktlysende stjerne Arcturus et 
stykke over den vestnordvestlige horisont set fra Godthåbsfjorden den 14. oktober 2006. 



Anton Norup Sørensens gif-animation af to af de originale fotos og et sammenfaldende 



Til venstre ses et af de originale fotografier, hvor himlen er gjort lysere i 

billedbehandlingsprogram. 

Herved ses adskillige ekstra lyspunkter på himlen, blot en del svagere end denlysaftegning, 

SUFOI's Fotoafdeling hidtil har haft koncentreret sig om. Med rødt er cirklet de 9 mest 

fremtrædende lys. 

Til højre ses et stjernekort over VNV-himlen set fra Godthåbsfjorden på 

fotograferingstidspunktet. 



På stjernekortet er på samme måde med rødt cirklet 9 af de mest fremtrædende stjerner ind, 
og der er et fuldstændigt sammentræf. 

Sammenfaldet mellem disse markeringer (og der kan ses flere) er så markant, at der ikke er 
tvivl om, at det lys, der stærkest optræder på originalbillederne, er stjernen Arcturus! 

Den kraftige udsnitsforstørrelse af originalbilledet viser forskelligtfarvede lys ved siden af hinanden. Denne effekt 
skyldes den lange eksponeringstid på 4 sekunder, hvorunder kameraet uundgåeligt har været bevæget. Dette ses ofte 
som små lysende streger. Men afhængig af bevægelsesformen kan sådanne lys optræde som mere eller mindre 
sammenhængende lyspunkter af forskellig farve afhængig af belysningstiden i de enkelte punkter under bevægelsen. 

Konklusionen 

Takket være Anton Norup Sørensens årvågenhed fik denne fotosag også sin opklaring. Vi er i SUFOI's Fotoafdeling ikke 
længere i tvivl om, at det er stjernen Arcturus, der er observeret og fotograferet som beskrevet, og at det i stedet er 
skibets egne kursændringer i løbet af fotograferingstiden (der er 18 min. mellem første og sidste optagelse), der har 
fået lyset på himlen til at se ud, som om det har flyttet sig. 

Dette stemmer naturligvis ikke overens med den beskrivelse af oplevelsen, som fotografen mener at have haft, når han 
tænker tilbage på hændelsen. Men samtidig må der peges på, at det lys, der ses på fotografierne, rent faktisk er den 
nævnte stjerne. 

Så hvis det ikke er Arcturus, fotografen og de øvrige vidner har bemærket og observeret på himlen, så er det desværre 
ikke lykkedes at få et billede af, hvad de så måtte have observeret. 


Ekstra bekræftelse - inden deadline 

I sidste øjeblik før udsendelsen af UFO-Mail modtog SUFOI's Fotoafdeling denne henvendelse fra en af vore aktive 
læsere, Hanne Fransen fra Herning: 

„Jeg sad lige og kiggede UFO-Mail nr. 143 igennem, hvor I efterlyser hjælp til forklaring på et lysfænomen fotograferet 
på Godthåbsfjorden den 14. oktober 2006. 

Den tror jeg godt, jeg kan klare. 

Billedet viser helt klart noget af udenjordisk oprindelse - desværre er det meget udramatisk: stjernen Arcturus. 

At stjernen har synes at suse rundt på himlen, skyldes nok mere, at den er observeret fra gyngende grund, hvor man i 
mørke, og når man er fokuseret på noget spændende, godt kan miste overblikket og glemme at skibet bevæger sig, 
selv om man selv står stille. 

At stjerner,slukkes' er en typisk tanke, når skyer driver ind foran dem, og på billederne fremgår det netop, at der er 
skyer i spil. 

Hvorfor mener jeg, det er Arcturus der er fotograferet? 

Formen på lyset, giver ingen mening, og den er forskellig på de to billeder. 

Den slags betyder normalt enten at kameraet er rystet/har bevæget sig under optagelsen, eller at objektet har 
bevæget sig. Med en eksponeringstid på 4 sekunder samt et kamera på gyngende grund, vil jeg mene, kameraet nok 
har flyttet sig mest. 

Lyset er med stor sandsynlighed punktformet, på trods af de sære former på billedet. 

I har jo i SUFOI's Fotoafdeling været så venlige at optimere billedet (lysnet det), så flere detaljer kan ses. Som I gør 
opmærksom på, er der flere svage lysspor. Formen på disse synes ens, hvilket igen taler for ,gyngende-grund-rystelse'. 
De er ydermere af forskellig lysstyrke. 

Sandsynlig fyrklaring: stjerner. 



Da vi er heldige at have to billeder, er det jo nærliggende at placere dem oven på hinanden, som eksempelvis på 
ovenstående gif-animation. 


Det første billede er taget kl. 20:20:11 og det andet kl. 20:37:43 og viser , de ikke ændrer deres indbyrdes position. 
Igen synes stjerner at være den sandsynlige forklaring. 



Så er spørgsmålet bare, om der på det givne sted og tidspunkt kan observeres stjerner i den fotograferede indbyrdes 
position - og her har jeg taget det gratis planetarieprogram Stellarium i brug og studeret himlen nærmere. Det 
sammenfaldende resultat kan ses på ovenstående gif-animation. 

Med 99,999 procents sandsynlighed er der altså tale om et lettere rystet billede af stjernen Arcturus i stjernebilledet 
Bjørnevogteren og stjernebilledet Nordlige Krone. 

Håber I er enige ;) 

Med venlig hilsen 
Hanne " 

der tilføjer: „PS. - Tak for en sjov opgave!" 

Og vi er i SUFOI's Fotoafdeling naturligvis helt enige. 

Hanne Fransen har fremsendt adskillige ekstra illustrationer med „overlay" af de optimerede billeder samt stjernekort 
for at underbygge og demonstrere sin forklaring på billederne fra Godthåbsfjorden. 



Stjernebillederne på VNV-himlen set fra Det ene af billederne fra Godthåbsfjorden er 
Godthåbsfjorden på fotograferingstidspunktet her lagt ovenpå stjernekortet for at 
med den klare stjerne Arcturus som demonstrere sammenfaldet mellem foto og 
hovedaktør. stjernehimmel: Det fotograferede lysende 

illustration: stellarium objekt er stjernen Arcturus. 

Illustration: Hanne Fransen 




Ekstra kommentar 

Vi er i SUFOI's Fotoafdeling naturligvis meget glade for denne ekstra bekræftelse på sagens opklaring fra endnu en 
opmærksom og engageret læser, hvis baggrund er en stærk interesse for fotografering og for, hvad der i øvrigt rører 
sig på nattehimlen. Men ikke mindst at lægge brikker til puslespillet, der giver mysteriet sin opklaring. 

Det skal gentages, at den lysaftegning, der ses på fotografierne, altså rent faktisk er den nævnte stjerne. 

Så hvis det ikke er Arcturus, fotografen og de øvrige vidner har bemærket og observeret på himlen, så er det desværre 
ikke lykkedes at få et billede af, hvad de så måtte have observeret. 

2620 Albertslund 11. juni 2011 

Fra en anonym læser har SUFOI i marts 2012 modtaget en videosekvens optaget den 11. juni 2011 over Albertslund 
med retning mod øst, kl. 22:15:24. 

Det er almindeligvis ikke SUFOI's politik at kommunikere med helt anonyme personer. Vi har i ganske mange år fulgt 
de retningslinier, at man som observatør eller fotograf ved henvendelser til SUFOI kan være anonym over for 

offentligheden, men ellers har anonyme henvendelser i sig selv normalt ingen værdi for hverken SUFOI eller læsere af 

UFO-Mail. 

„I dette tilfælde har vi dog modtaget en original og redigeret videosekvens sammen med bl.a. disse bemærkninger: 
Jeg er i besiddelse af videomateriale af et ufo. Giv mig en mail, som jeg kan sende til. 

Jeg vil ikke spilde nogens tid, jeg genkender passagerfly og kampfly ud fra deres signatur motor lyd, næsten lige så 
godt som jeg kan med blotte øje! 

DETTE VAR INTET FLY - DETTE VAR INGEN BALLON. 

Jeg vil kun frigive min information/materiale som Anonym! 

Jeg har intet at vinde, og gør dette udelukkende for at give jer hvad jeg har, som en tjeneste eller pligt! 

Derfor sender jeg til denne mail - brug materialet - eller lad være, det har ingen betydning for mig! 

Lyden i klippet er fjernet og erstattet med musik, for at sløre min stemme, da jeg gennemgår alt hvad jeg ser verbalt 
(ville ellers have været rart at have med i bedømmelsen, red.) - hastighed/bevægelse/lyd. Som flykender er dette en 
utrolig oplevelse som jeg forsøger at beskrive! 

Jeg har ladet starten af filmen samt slutning været i original optaget tilstand, hvor de gentagelser af samme sekvens, 
der er lagt ind, er forsøgt forbedret med forskellige visuelle værktøjer! 

Objektet har været mellem 10 og 15 Metriske Meter i Diameter, med en kraftigt pulserende overflade - ingen 
hale/vinger ." 



videosekvensen ses det observerede lille lys ind på objektet på himlen, 
på himlen og nederst tv. ses toppen af en 
gadelampe. 

Videosekvensen er af SUFOI's Fotoafdeling på forskellig vis bearbejdet i videoredigerings- og 
billedbehandlingsprogrammer. 

Det er ikke muligt ud fra selve videosekvensen alene med 100% sikkerhed at fastslå oprindelsen. Men 
video og beretning adskiller sig på ingen måde fra - og falder derfor helt i tråd med - andre tidligere 
undersøgte videooptagelser/observationer af små varmluftballoner. 

Udsnitsforstørrelsen herover af et screenprint fra videoen viser her et lille lysere parti i midten af 
aftegningen. Dette kunne være det brændende materiale, der muliggør flyvning og oplysning af en 

varmluftballon. 

Den angivne flyveretning (i østlig retning) er i overensstemmelse med vejrdata fra DMI for det pågældende tidsrum og 
område, ligesom der i pinsedagene i perioden 11. - 12. juni 2011 var adskillige observationer af varmluftballoner 
indrapporteret til www.ufo.dk omkring Greve/Mosede/Hvidovre m.v. 

I UFO-Mail nr. 131 ses yderligere eksempler på fotos og videosekvenser optaget disse datoer http://www.sufoi.dk/ufo- 
mails/um-2011/umll-131.php 

SUFOI's Fotoafdeling er ikke i tvivl om, at det var en sådan ballonopsendelse, der også blev observeret og videofilmet 
fra Albertslund-området, trods observatørens insisteren på noget andet. Der kan ses mere om sådanne balloner på 
adressen: http://www.sufoi.dk/info/balloner.php 

Observatøren anfører selv en meget stor størrelse på det observerede og filmede objekt, 10 - 15 meter. I den 
forbindelse må der gøres opmærksom på, at alle undersøgelser entydigt viser, at en sådan størrelsesvurdering af lys på 
himlen almindeligvis ikke er mulig i relativ mørke. 



















Løst og facts 

af Ole Henningsen 

Ildkugle lignede flystyrt I 

LONDON En meteor, der lørdag aften kunne ses på himlen 
over Skotland og det nordlige England, udløste en strøm 
af bekymrede henvendelser til myndighederne. Mange 
mennesker ringede for at sige, at de havde set en ildkugle 
på himlen og mente, at det kunne være et brændende fly. 

Men luftfartsmyndighederne har ikke registreret meldin¬ 
ger om fly, der er i knibe på nogen måde. Meteorologer 
mener, at der sandsynligvis var tale om en meteor. 

Af personlig erfaring ved jeg, at et meteor kan tages for et I 
brændende fly selv efter adskillige sekunders iagttagelse af en I 
ellers trænet observatør. 

I ovenstående tilfælde var der faste kameraer og adskillige I 
vakse mennesker med kamera ved hånden, der fik gode 
optagelser af det flotte himmelfænomen. 

Se: http://www.youtube.com/watch?feature=player embedded&v=Np8U68KiDoQ oq http://www.dailymail .co.uk/news/ 
article-2110348/Is-meteorite-terrified-Britain-Florist-claims-space-rock-school-field-walkinq-doq.html 

Foredrag i Folkeuniversitetet i Holbæk: 

Danske ufo-observationer 


o 

pa 


og Flyvevåbnets X-files 

Folkeuniversitetet i Holbæk har sat ufoerne 
programmet den 25. april 2012, hvor SUFOI's Ole 
Henningsen er foredragsholder. 

Ole Henningsen har i mere end 50 år interesseret sig for 
efterforskning af og skrevet om danske og udenlandske 
ufo-rapporter, herunder også rapporter, som militæret 
har været involveret i. 

I 2009 fik Ole Henningsen på SUFOI's vegne udleveret 
Flyvevåbnets ufo-rapporter, der samtidig blev lagt frem 
for offentligheden. 

Andre dokumenter er frigivet ved aktindsigt og tidligere 
er kopier af materiale indsamlet helt tilbage i 1946 
frigivet og overdraget til Skandinavisk UFO Information. 

årene 


Ole Henningsen har endvidere gennem 
interesseret sig for og undersøgt danske ufo-fotos. 
Foredragsholderen vil med billeder og eksempler 
belyse nogle af de ting, man i Skandinavisk UFO 
Information gennem 50 år er kommet frem til om 
danske ufo-rapporter og hvad Flyvevåbnets 
offentliggjorte ufo-rapportmateriale bl.a. 
indeholder. 

Tilmelding skal ske på forhånd til 
Folkeuniversitet i Holbæk 

Dato: Onsdag d. 25. 4. 2012, kl. 19 - 21 Sted: 
VUC, Slotshaven 5, 4300 Holbæk 

Pris: 100 kr. 

Bindende tilmelding senest d. 11.4 2012 til 
Folkeuniversitetet i Holbæk pr. mail 
til bqottschalck(S)mail.dk eller telefonisk til 5944 
6403 eller 5943 2139. 


De „mystiske" efterlyses af læser 

En af vore læsere efterlyste tidligere på året i en mail SUFOI's behandling af de mere mystiske historier: 

„Jeg har gennem et stykke tid modtaget UFO Mail og jeg synes det er ret godt. De fleste af de ting I rapporterer kan 
forklares naturligt hvilket jeg synes giver mening. 

Men jeg er lidt nysgerrig om hvilke historier I synes er mystiske (altså rigtige UFO'er). Jeg tænkte på om I også kunne 
skrive om de rigtige mystiske historier. Måske ikke nødvendigvis de nyeste historier , eller fra Danmark men historier 
der er veldokumenterede om mystiske objekter ." 















En af artiklerne i »UFO'ernes verden« er en illustreret gennemgang af den spændende sag fra 
1978 i New Zealand, der involverer observationer gjort af flybesætninger, filmoptagelser 
foretaget af af TV-hold samt radarobservationer. 

Der er tale om en seriøs henvendelse og afspejler formentlig holdningen hos en del 
af UFO-Mails læsere. Det vil naturligvis blive taget op i redaktionen, hvorledes vi kan 
imødekomme en sådan henvendelse. 

Mange såkaldte klassiske udenlandske ufo-tilfælde har af SUFOrs formand været 
detaljeret og seriøst beskrevet i perioden 1981-1986 i artikelserien »UFO-klassiker«, 
der var et fast indslag i SUFOI's daværende tidskrift UFO-Nyt. 

Serien redegjorde for de berømte ufo-observationer, så både nye og „gamle" læsere 
kunne læse dem med udbytte. 

Artiklerne fremlagde så korrekte oplysninger som overhovedet muligt, med relevante 
gamle og nye kilder - og hvor det var muligt, blev sagerne opdateret med de senest 
tilgængelige undersøgelser, interviews etc. 

Alle disse artikler blev samlet i »UFO'ernes verden«, bestående af 4 gennemillustrerede 
hæfter på i alt 212 sider! 


50 år med ufoer 

• erfannge* fra hafvtrecfs års rapportarbevde 


IFO- og UFO-rapporter 

Der er samtidig anledning til at gøre opmærksom på, at fotosagen fra Godthåbsfjorden omtalt i denne UFO-Mail jo 
netop er en af „de mystiske", hvor der er en (godt nok kort) beretning og (tilsyneladende) flere vidner og samtidig en 
fotodokumentation af, at noget konkret er observeret og fotograferet. 

Denne sag var i princippet i arkivet forblevet „uforklaret", uidentificeret/mystisk, hvis der ikke havde været en vaks 
person blandt læserne med en ekstra indsigt og øje for, hvad der yderligere kunne uddrages af fotografierne. 

Sagen er samtidig et glimrende eksempel på det problematiske i at skelne skarpt mellem ifo- og ufo-rapporter. 

Der kan læses mere om denne spændende ifo/ufo problematik i Toke Haunstrup glimrende bog: »50 år med ufoer - 
erfaringer fra halvtreds års rapportarbejde«, udgivet af Skandinavisk UFO Information i 2007. Bogen kan købes eller 
læses som pdf-fil på adressen http://www.sufoi.dk/e-boqer/boqer/50%20aar%20med%20ufoer.pdf 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's 
Støttekreds i 2015 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 

